als_Latn dik_Latn sag_Latn
Drejtori i përgjithshëm i Interit, Marko Fasone, ka thënë se ndeshje e Europa League me Seltikun do të jetë e vështirë dhe ka përgëzuar skaudrën skoceze. Zikaltrit do të udhëtojnë në Glasgou gjatë shkurtit, skuadër që e kryeson bindshëm kampionatin e vet. “Seltik ka traditë të madhe, – ka thënë Fasone. Ndeshja do të jetë e vështirë, por do të kishte qenë njëlloj e vështirë këdo që të kishim përballë. Ne do të luajmë për të fituar këtë kompeticion, pasi Europa League është një nga rrugët që të çon në Champions League sezonin e ardhshëm. Do të kemi pesë raunde sfiduese nga tani dhe deri në Varshavë (ku do të luhet finalja). Ne do të bëjmë gjithçka për të arritur objektivin tonë.”
Fasone ka folur edhe për planet e klubit në merkaton e janarit, ndërkohë që skuadra aktualisht është në vendin e 12-të në Serinë A. “Jemi disi nën presion, sepse aktualisht jemi të renditur në një pozicion që nuk e kemi menduar në fillim të sezonit. Tani duhet të marrim sa më shumë pikë dhe të ngjitemi sipër. Duhet të diskutojmë merkaton me trajnerin, drejtorin sportiv dhe presidentin. Kemi qenë të sinqertë me Mançinin që në fillim dhe ai ka rënë dakord për t’iu bashkuar projektit tonë. Duhet të jemi të kujdesshëm me rregullat e Fair Play Financiar. Kemi folur me drejtuesit e UEFA-s dhe shumë skuadra që luajnë në Europë e kanë këtë shqetësim. Ne duhet të mendojmë për ndeshjet e radhës në kampionat dhe të shikojmë se ku do të jemi deri në shkurt.”
als_Latn als_Latn